অঁদ্রে ব্র‍্যতোঁ
অঁদ্রে রোবের ব্র‍্যতোঁ (ফরাসি: André Robert Breton; আ-ধ্ব-ব:[ɑ̃dʁe ʁɔbɛʁ bʁətɔ̃]; ১৮ ফেব্রুয়ারি ১৮৯৬ – ২৮ সেপ্টেম্বর ১৯৬৬) একজন ফরাসি লেখক এবং কবি। তিনি মূলত পরাবাস্তববাদের একজন সহ-প্রতিষ্ঠাতা, অগ্রণী, মুখ্য তাত্ত্বিক ও সমর্থক হিসেবেই সর্বাধিক পরিচিত। তার রচনার মধ্যে রয়েছে, ১৯২৪ সালের প্রথম পরাবাস্তববাদী ইশতেহার (Manifeste du Surréalisme, মানিফেস্ত দ্যু স্যুরেয়ালিজম), যেখানে পরাবাস্তববাদকে তিনি "খাঁটি মানসিক স্বয়ংক্রিয়তা" হিসাবে সংজ্ঞায়িত করেছেন। পরাবাস্তববাদী আন্দোলনের একজন অগ্রণী হিসাবে তাঁর ভূমিকার পাশাপাশি তিনি নাজা (Nadja) এবং লামুর ফু (L'amour Fou) এর মতো বিখ্যাত গ্রন্থের লেখক। লেখালেখি এবং দৃশ্যকলায় তার সমালোচনামূলক এবং তাত্ত্বিক কাজের পাশাপাশি এসব কর্মকাণ্ড অঁদ্রে ব্র‍্যতোঁকে বিংশ শতাব্দীর ফরাসি শিল্প ও সাহিত্যের অন্যতম প্রধান ব্যক্তিত্বে পরিণত করে।